પરીક્ષા નજીક આવે એટલે દામોદરનો ખોરાક ઘટી જાય છે. ખોરાકને વજન સાથે સીધો સંબંધ હોવાથી પરીક્ષાની સિઝનમાં દામોદરનું વજન પણ ઘટી જાય છે. દામોદરનું ૧૦મા ધોરણનું પરિણામ આવ્યું ત્યારે ઇતિહાસમાં ઝીરો માર્ક્સ મળ્યા હતા. દામોદરને ઇતિહાસ વિષય અત્યંત કંટાળાજનક લાગતો હતો. એ ઇતિહાસના પિરિયડમાં ઝાંસીની રાણી લક્ષ્મીબાઈના ચિત્રને મૂછ દોરતો હોય અને બ્લૂ પેન્સિલથી એટલું બળ કરીને મૂછ દોરે કે પાછળના પાને આવેલા મહાત્મા ગાંધીજીની ટાલ ઉપર વાદળી ડાઘ પડે એ ઇતિહાસમાં પાસ થાય ખરો? અંબાલાલને જાણ થઈ કે દામોદરને ઇતિહાસમાં શૂન્ય માર્ક આવ્યા છે એટલે એ શાળામાં જઈને વર્ગશિક્ષકને મળ્યો. વર્ગશિક્ષકે કહ્યું કે તમે જ્યારે ભણતા હતા ત્યારે તમારે ઇતિહાસમાં કેટલા ગુણ આવતા હતા? અંબાલાલે કહ્યું કે મારે પણ મીંડું જ આવતું હતું. આ સાંભળીને શિક્ષકે કહ્યું કે તમે એમ માનો કે ઇતિહાસનું પુનરાવર્તન થઈ રહ્યું છે.